
  Forord


  I alle kapitlene er det gjort større eller mindre endringer og oppdateringer. De største endringene i den femte utgaven er omarbeiding og modernisering av kapitlene om kvantitativ dataanalyse (13–21). Som i tidligere utgaver er Stata benyttet for å lage de fleste utskrifter og grafiske framstillinger. Over tid har imidlertid bruken av programpakker for statistisk dataanalyse beveget seg fra SPSS via Stata til R. Dette er tatt til følge ved at kapitlene om kvantitativ data­analyse har innlagte tekstbokser som viser kommandoer og menyvalg for de tre programpakkene. Korte innføringer i R, SPSS og Stata, samt datasett og script-, syntaks- og do-filer for de tre program­pakkene kan lastes ned fra bokas nettsted (https://enhetogmangfold5.akademisk.fagbokforlaget.no/). Disse filene kan benyttes til å gjenskape dataanalysene i boka. Merk at script-, syntaks- og do-filer omtales med «syntaksfiler som fellesnavn. Merk også at datasett angis uten etternavn («extension»), slik at «abu89», er fellesnavn for abu89.Rdata (R), abu89.sav (SPSS), og abu89.dta (Stata). Merk ellers at skrifttypen Courier benyttes i alle R-, SPSS- og Stata-kommandoer, samt i fil- og variabelnavn. Menyvalg og nødvendige trykk på tastaturet er gjengitt i rød skrift.


  Jeg vil takke Kristin Eliassen, min forlagsredaktør i Fagbokforlaget, for godt samarbeid over mange år. Jeg vil også takke Jan Tislevoll for hans utmerkede språkvask av manuskriptet. Jeg vil takke Arild Blekesaune for å rapportere feil i tidligere utgaver av boka og for støtte i bruk av R. Til slutt vil jeg takke alle som har kommet med kommentarer og tips til forbedringer av boka, eller som har rapportert feil.


  Trondheim, november 2024


  Kristen Ringdal

  1 Forskningsprosessen


  Side 19Grunnleggende innsikt i forskningsprosessen er nødvendig for å kunne forstå og vurdere samfunnsvitenskapelig forskning. Det gir også et godt grunnlag for å kunne vurdere påstander om samfunnsforhold som framsettes i mediene. Dette kapittelet begynner med en kort skjematisk oversikt over forskningsprosessen. Deretter følger jeg et forskningsprosjekt gjennom de ulike fasene i forskningsprosessen. Underveis vil grunnleggende begrep bli definert, mens andre bare vil bli overflatisk forklart i denne omgang. Det betyr at en dypere forståelse av stoffet må vente til de ulike temaene blir presentert senere i boka.


  En skjematisk oversikt over forskningsprosessen


  Forskningsprosessen delt opp i seks skjematiske trinn er illustrert i figur 1.1. Dette er et forenklet bilde som skjuler at en ikke sjelden må snu og gå tilbake ett eller flere trinn. I tillegg er det tegnet inn forhold som påvirker de valg som gjøres underveis.


  Fra idé til problemstillinger


  Et forskningsprosjekt begynner gjerne med en idé om et tema det kan være interessant å studere, for eksempel inntektsforskjeller mellom menn og kvinner. Ideen kan også være en forklaring som er interessant å teste: Inntektsforskjeller mellom menn og kvinner skyldes kjønnssegregering; at menn og kvinner arbeider i ulike yrker og stillinger.


  Hvor kommer ideene fra? Forskerens egen faglige eller politiske interesse spiller en viktig rolle. Faglige interesser kan skapes av erfaring samt teoretisk­ Side 20og metodisk innsikt. For noen er det viktig at problemstillingene har stor samfunnsmessig relevans ved at de berører viktige samfunnsproblemer. Også brukere eller kunder har ideer til prosjekter de ønsker utført. Dette kalles gjerne oppdragsforskning eller anvendt forskning. Norges forskningsråd og andre finansieringskilder har sine prioriteringer, for eksempel i form av forsk­ningsprogrammer som kan gi ideer og inspirasjon.


  Den første fasen i et prosjekt er å foredle den første ideen til en faglig interessant problemstilling. Det sies ofte at forskere må være nysgjerrige og utvikle evnen til å formulere interessante spørsmål. Metodelæren gir oppskrifter både på strukturen i slike spørsmål og på hvordan de kan besvares, men ingen kan gi oppskrift på evnen til å stille gode spørsmål. Her spiller kreativitet en stor rolle på bakgrunn av solide kunnskaper i teori og metode.

    Figur 1.1 Forskningsprosessen

  


  Side 21Tidligere forskning og teori er de viktigste hjelpemidlene når problemstillingene skal spisses. Dette gir også ideer til valg av design og teknikker for datainnsamling og analyse. Litteraturlistene i fagbøker og artikler er viktige inntak når en skal rulle opp både teori og annen forskning på området. Rent konkret går veien fra en grov problemstilling til mer presise problemstillinger via litteratursøking. Søk i universitetsbibliotekenes elektroniske registre over bøker og artikler er både nødvendig og nyttig, gjerne supplert med internettsøk. I denne fasen er det viktig å få en oversikt over den mest relevante foreliggende forskningen. En kan benytte dette til å få inspirasjon til problemstillinger fra andre forskere, men oversikten kan også benyttes til å komme på sporet av nye og originale problemstillinger.


  I faglitteraturen finnes det en rekke råd når det gjelder formulering av problemstillinger.1 For det første kan det være lurt å skille mellom en hovedproblemstilling og underproblemstillinger som presiserer hovedproblemstillingen, i stedet for å lage en liste av likestilte problemstillinger. Det er derfor viktig å legge arbeid i å formulere en interessant hovedproblemstilling. Her kommer de neste rådene til hjelp. Det første er aktualitet, eller samfunnsmessig relevans. Er det som studeres, relevant for et viktig problem i samfunnet?


  For det andre bør problemstillingen være faglig interessant og gi ny kunnskap. Det har for eksempel liten verdi å bekrefte et etablert funn, for eksempel at det er kjønnsforskjeller i inntekt i Norge. Vi kan likevel utfordre dette funnet ved for eksempel å vise at dette er feil, eller at det ikke gjelder for alle grupper lønnstakere, eller ved å bidra med en ny faktor for å forklare at det er slik. Sagt på en annen måte skal forskning være nyskapende og original. Et prosjekts suksess er i stor grad avhengig av interessante og originale problemstillinger. Originalitet kan skapes ved utvikling av ny teori, ved kombinering av tidligere teorier eller ved bruk av teoretiske resonnementer fra et annet forskningsfelt. Et eksempel på det siste er biologiske resonnementer i studier av organisasjoners liv og død. Også metodevalg kan bidra til originalitet ved at nye typer problemstillinger kan formuleres. Valg av tidsperiode og sted kan også gi originalitet. Selv om det finnes studier av et tema, vil den første norske undersøkelsen også ha en viss originalitet. Derfor er det viktig allerede i begynnelsen av et nytt prosjekt å legge vekt på hva prosjektet kan bidra med Side 22ut over det andre har gjort. Sist, men ikke minst må problemstillingen være forskbar. Det vil si at det må finnes data eller det kan samles inn data som kan belyse problemstillingen. I noen tilfeller er problemstillingen for vid. Dette kan løses ved å avgrense den slik at problemstillingen kan besvares med den tid og de ressurser som er til rådighet for prosjektet.


  Problemstillinger kan formes som spørsmål eller som hypoteser. Spørsmålene er åpne, mens hypoteser er påstander om virkeligheten, men begge formene kan ha ulik presisjonsgrad. I tabell 1.1 finnes det eksempler på problemstillinger både i form av spørsmål og hypoteser.


  
    Tabell 1.1 Problemstillinger


    
      
        
      

      
        
          	
            Spørsmål

          
        


        
          	
            1a Er det sammenheng mellom utdanningsnivå og inntekt?


            2a Er kvaliteten i de sosiale nettverkene i by- og bygdesamfunn forskjellige?


            3a Kan det sies noe generelt om årsakene til sosiale revolusjoner?

          
        


        
          	
            Hypoteser

          
        


        
          	
            1b Det er positiv og lineær sammenheng mellom utdanningsnivå og inntekt.


            2b Kvaliteten i de sosiale nettverkene i byer er dårligere enn i bygdesamfunn.


            3b Hvis levestandarden i et fattig land forverres, vil innbyggerne gjøre revolusjon.

          
        

      
    

  


  Det første spørsmålet gjelder om det er sammenheng eller korrelasjon mellom utdanningsnivå og inntekt. Dette er langt mer åpent enn den presise formen i hypotesen, der det påstås at sammenhengen er positiv og lineær. Dette betyr at sammenhengen mellom utdanning og inntekt kan beskrives av en lineær funksjon (se kapittelet om regresjonsanalyse). En positiv sammenheng betyr i tillegg at jo høyere utdanningsnivå, jo høyere inntekt.


  Den andre problemstillingen gjelder forskjeller mellom by og bygd med hensyn til kvaliteten i sosiale nettverk. Her er presisjonsnivået i spørsmålet og hypotesen nokså likt. Det tredje eksempelet gjelder årsakene til sosiale revolusjoner, slik som de store revolusjonene i Frankrike, Russland og Kina. Her er det stor forskjell i presisjon mellom spørsmål og hypotese. Faren ved den presise hypotesen er at den kan være irrelevant. En mer åpen tilnærming i utgangspunktet kan være en fordel, spesielt hvis vi ikke har grundig kjennskap til det fenomenet som skal studeres.


  En viktig egenskap ved problemstillinger er hvor generelle de er. Dette angår samfunnsfagenes teoretiske ambisjoner, som blir nærmere diskutert Side 23i det neste kapittelet. Historiefaget blir beskrevet som ideografisk, det vil si at målet gjerne er å forklare unike hendelser, mens de fleste samfunnsfagene har mer generell kunnskap som mål. En hovedproblemstilling kan med fordel utformes som en generell hypotese. Fra denne kan en avlede mer avgrensede hypoteser som kan undersøkes mer direkte.


  La oss begynne i den andre enden med en konkret hypotese og se hvordan den kan gjøres mer generell ved enkle grep. Den første hypotesen angår bare et enkelt saksforhold og er uinteressant for en valgforsker:


  NN stemte ikke ved stortingsvalget i 2021.


  La oss anta at NN bare har obligatorisk utdanning. Dette åpner for å utvide hypotesen til å gjelde for denne gruppen av velgere:


  Velgere med lavt utdanningsnivå hadde lavere valgdeltakelse ved stortingsvalget i 2021 enn de med høyt utdanningsnivå.


  Denne hypotesen kan også gjøres mer generell. Den kan utvides både i tid og rom. Referansen til valget i 2021 kan utvides til å gjelde alle valg. Utdanningsnivå kan også erstattes av et mer generelt begrep som sosial status. Dette gir denne hypotesen:


  Velgere med lav sosial status har lavere valgdeltakelse enn velgere med høy sosial status.


  Når man ser valg som én blant flere former for politisk aktivitet, kan hypotesen gjøres enda mer generell:


  Velgere med lav sosial status er mindre politisk aktive enn velgere med høy sosial status.


  Det er åpenbart at jo mer generell en hypotese er, jo mer fruktbar er den. Den siste hypotesen kan danne utgangspunkt for mange ulike undersøkelser av politisk aktivitet. I tillegg til valg kan den også benyttes til å studere folkeavstemninger, deltakelse i politiske organisasjoner og i demonstrasjoner. Den er formulert for bruk i Norge, men den kan like godt danne utgangspunkt for undersøkelser i andre land, eller for en komparativ undersøkelse.


  Side 24To grunnbegreper: enheter og variabler


  Problemstillingene uttaler seg gjerne direkte eller indirekte om de enheter og variabler som en empirisk undersøkelse skal bygges på. I denne boka er enhetene oftest mennesker, men også bedrifter, organisasjoner, kommuner og land kan være analyseenheter i samfunnsvitenskapelige undersøkelser. Enhetene beskrives ved hjelp av variabler som kjønn, utdanning og yrke. Hver enhet har en verdi på hver variabel. Det vil si at en person er enten mann eller kvinne, har en bestemt utdanning og har ett av flere yrker.


  La oss se på enhetene i de tre første problemstillingene ovenfor. Sammenhengen mellom utdanningsnivå og inntekt kan best studeres blant lønns­takere, som dermed blir enhetene i en slik inntektsundersøkelse. I tilfeller med sosiale nettverk er det ikke så opplagt hva som er enhetene, men en mulighet er å basere seg på personer også her. En kan også tenke seg nettverk som enheter. I så fall ville en undersøke et utvalg nettverk i de to typene samfunn. I det tredje eksempelet er sosiale revolusjoner enhetene.


  La oss se på hvilke variabler problemstillingene innebærer. I den første problem­stillingen er to variabler direkte nevnt: utdanningsnivå og inntekt. Det som gjenstår, er å bestemme hvordan de skal måles. I den andre problem­stillingen er bare én variabel konkretisert, om personene eller nettverkene befinner seg i et by- eller bygdesamfunn. «Kvaliteten» i de sosiale nettverkene er langt mer diffus. Noe kan tenkes målt i tallform, slik som nettverkets størrelse og kontakthyppighet, mens andre kvaliteter kan være verre å måle. Når det gjelder spørsmålet om årsakene til revolusjoner, kan utfallet, revolusjon eller ikke revolusjon, tolkes som en variabel. Ingen forklaringsvariabler er antydet i spørsmålet, mens forverring i levestandard er nevnt i hypotesen. De som går til slike problemstillinger med utgangspunkt i historisk metode, vil sannsynligvis avvise at det er nyttig å se data som variabler, og vil derfor erstatte disse med beskrivelser av bakgrunnen for revolusjonene før de forsøker å finne fellestrekk.


  Valg av forskningsstrategi og design


  Vi kan skille mellom to forskningsstrategier, en kvantitativ basert på talldata og en kvalitativ basert på tekstdata. Det vil si at mens kvantitativ metode gir beskrivelser av virkeligheten i tall og tabeller, gir kvalitativ metode tekstlige beskrivelser, for eksempel basert på utskrifter fra intervjuer. En kvantitativ forskningsstrategi krever et relativt stort antall enheter, mens en kvalitativ Side 25forsk­ningsstrategi kan være basert på få enheter eller informanter. De fleste ser pragmatisk på valget mellom en kvantitativ og en kvalitativ forskningsstrategi, mens andre begrunner valget med vitenskapsteoretiske standpunkter.


  Noen problemstillinger peker klart mot en kvantitativ forskningsstrategi, for eksempel en undersøkelse av sammenhengen mellom utdanningsnivå og inntekt. Andre problemstillinger peker like klart i retning av en kvalitativ forskningsstrategi, for eksempel undersøkelser av beslutningsprosesser i politikk eller i organisasjoner. Kvalitativ metode passer også godt til eksplorerende undersøkelser av fenomener og forhold det i liten grad er forsket på.

    Figur 1.2 Forskningsstrategi og design

  


  Problemstillinger som kan peke mot kvalitativ metode, begynner gjerne med hva eller hvordan, der formålet er å beskrive, mens spørsmål om forklaringer (hvorfor) trekker i retning av en kvantitativ forskningsstrategi.


  Et design eller et forskningsopplegg er en grov skisse til hvordan en konkret undersøkelse skal utformes. I figur 1.2 er det skilt mellom fem typer kvantitative design (Bryman, 2012): eksperimentelt design, tverrsnittsdesign, longitudinelt design, casestudier og komparativt design. Eksperimentelt design er det klassiske forskningsdesignet i naturvitenskapene. Eksperimenter er Side 26gullstandarden i studier av årsaksforhold, men det stilles sterke krav for troverdige årsaksslutninger. Disse kravene gjør ekte eksperimenter lite aktuelle i samfunnsvitenskapene utenom pedagogikk og psykologi. Likevel er kjennskap til eksperimentelt design viktig fordi andre design og statistiske teknikker kan sees på som et forsøk på å gjenskape elementer fra eksperimentet.


  Tverrsnittsdesign og longitudinelt (langsgående) design bygger begge på tidsdimensjonen. Tverrsnittsdesign er begrenset til ett tidspunkt, oftest studiet av et nåtidig fenomen basert på en spørreundersøkelse, mens longitudinelt design bygger på data som omfatter flere tidspunkter, for eksempel der et utvalg personer følges over tid. Kvantitative casestudier kan være spørreundersøkelser i et lokalsamfunn eller i en bedrift, mens komparative design er basert på ett eller flere case, som kan være familier, bedrifter, lokalsamfunn eller land.


  Også kvalitative design kan klassifiseres på samme måte som kvantitative design, men dette forteller imidlertid lite om viktige forskjeller mellom kvalitative studier. I stedet er det i figur 1.2 skilt mellom fem typer kvalitative design eller tilnærminger til kvalitative studier (Creswell, 2007): biografisk og fenomenologisk design, empiribasert teoriutvikling («grounded theory»), etnografisk design og casestudier. Det er noen kombinasjoner av strategi og design som er mer typiske enn andre. Et flertall av kvalitative undersøkelser er casestudier. Organisasjonsstudier er typiske eksempler som blant annet kan handle om organisasjonskultur, arbeidsmiljø og ledelsesstil. På samme måte er tverrsnittsdesign basert på spørreundersøkelser det hyppigst benyttede kvantitative designet.


  Datamateriale


  Det neste trinnet er å skaffe til veie datamaterialet. Enten må en benytte foreliggende data, eller så må dataene samles inn. Foreliggende data spenner fra brev og dagbøker til spørreundersøkelser og registerdata. Brev og dagbøker kan benyttes til både kvalitative og kvantitative innholdsanalyser, mens spørreundersøkelser, slike som European Social Survey (ESS), og registerdata, er interessante bare i kvantitative forskningsstrategier. I praksis betyr dette at det foreligger mange muligheter for å finne foreliggende kvantitative data, mens mulighetene er små for å finne tilgjengelige data til kvalitative studier.


  Hvis relevante data ikke er tilgjengelige, må de samles inn. Til dette bruket finnes det en rekke datainnsamlingsteknikker som er skjematisk Side 27vist i figur 1.3. Spørreundersøkelser, som jeg skal gå detaljert gjennom i kapittel 9, er strukturert utspørring av store utvalg. De er med andre ord bare egnet for en kvantitativ forskningsstrategi. Datainnsamlingen kan skje ved hjelp av spørreskjema til selvutfylling, ved telefonintervju eller ved personlig intervju (face-to-face). Dybdeintervju (samtaleintervju) er en fleksibel intervjuform tilpasset en kvalitativ forskningsstrategi. Dybdeintervju kan beskrives som en målrettet samtale og foregår oftest ved at forsker og informant møtes ansikt til ansikt. Feltobservasjon er en typisk kvalitativ datainnsamlingsteknikk som kanskje er best kjent som antropologenes arbeidsmåte i møte med lokalsamfunn i fjerne land. Feltobservasjon er også hyppig benyttet i organisasjons- og bedriftsstudier. Laboratorieobservasjon er egnet til en kvantitativ forskningsstrategi, men er i dag lite benyttet i samfunnsfagene. Laboratorieobservasjon kan imidlertid benyttes i undersøkelser av samspill eller problemløsning i små grupper.

    Figur 1.3 Datainnsamlingsteknikker

  


  Hvis forskeren skal gjøre en undersøkelse av arbeidsmiljøet i en bedrift, kan han eller hun benytte flere metoder. Gjennom egen observasjon på stedet kan forskeren skaffe seg mer intim kjennskap til bedriften og de ansatte, samt se, høre, lukte seg til en oppfatning av arbeidsmiljøet. Forskjellige typer intervjuer kan også være aktuelle, som dybdeintervjuer med utvalgte personer og/eller gruppeintervjuer med arbeidere i ulike avdelinger. Noen ganger vil forskere sende spørreskjemaer til alle ansatte for å gjøre en grov kartlegging Side 28av forholdene ved bedriften. Denne kartleggingen kan benyttes til å planlegge den kvalitative fasen i datainnsamlingen. I arbeidsmiljøundersøkelser kan også fysiske målinger av temperatur, støy og gasser være aktuelt.


  Før selve datainnsamlingen kan skje, er det nødvendig å gjøre et utvalg av enheter som skal undersøkes. I eksempelet med arbeidsmiljø må en først velge hvilke(n), bedrift(er) en vil undersøke, og deretter velge ut arbeidstakere. Det er to typer resonnementer som ligger bak utvelging av enheter eller caser. Hvis en tar sikte på at utvalget skal være representativt for populasjonen, kreves det at utvalget trekkes etter statistiske kriterier. Hvis en skal velge ut få case, for eksempel to bedrifter, til en undersøkelse av arbeidsmiljøet, er det bedre å tenke strategisk. Én mulighet er å velge én bedrift som er kjent for mange problemer, og en annen der det er mindre problemer, helst i samme bransje. Dermed oppnår et sammenlikningsgrunnlag, og det kan spilles på forskjeller mellom bedriftene som kan ha betydning.


  Dataanalyse


  Før dataene kan analyseres, må de registreres, helst i elektronisk form. Registreringen av data fra spørreundersøkelser gjøres i dag på en mer eller mindre automatisk måte. Nettbaserte selvutfyllingsskjemaer registreres automatisk, mens skjemaer på papir leses optisk, og intervjuere registrerer svar direkte på en personlig datamaskin. Resultatet er en elektronisk datamatrise med samme form som et regneark (figur 1.4). Datamatrisen er utgangspunktet for kvantitativ dataanalyse ved hjelp av ulike statistiske teknikker. I en datamatrise utgjør enhetene linjene, og variablene utgjør kolonnene. I kvantitative undersøkelser representeres informasjonen i form av tallkoder, slik som vist i figuren. Hvis vi lar variabel nr. 2 stå for kjønn, kan for eksempel tallkodene 0 og 1 representere variabelverdiene mann og kvinne.

    Figur 1.4 Datamatrisen

  


  Side 29I kvalitative undersøkelser er datamatrisen et mindre nyttig bilde. Informasjon fra dybdeintervjuer blir gjerne tatt opp på lydbånd eller video, men det hender også at forskeren bare gjør notater underveis. I alle tilfeller skrives de fullstendige intervjuene ut og lagres i elektroniske tekstfiler. Tekstbehandlingsprogrammer kan benyttes til å søke i tekstfilene, og til å klippe ut biter av tekst fra ulike intervjuer og samle dem i tematiske filer. Det finnes også dataprogrammer som er utviklet for å analysere kvalitative data.


  Publisering


  Forskningsprosessen er ikke avsluttet før resultatene fra prosjektet er publisert. Dette skjer gjennom tidsskriftartikler, rapporter, studentoppgaver, avhandlinger og bøker. Et viktig skille går mellom fagpublikasjoner og formidling til et videre publikum enn andre forskere. Tidsskriftartikler er i dag den viktigste formen for vitenskapelig publisering. Seriøse tidsskrifter sikrer faglig kvalitet gjennom fagfellevurdering («peer review»), der fagkolleger vurderer manuskriptene. Arbeidet med å få publisert artikler i tidsskrifter kan være både frustrerende og faglig berikende på samme tid. Vurderingene av et manuskript fra et tidsskrift gir ofte nyttige ideer til forbedringer, men det kreves gjerne utholdenhet for å få en artikkel akseptert for publisering.


  En konkretisering: sosial struktur og EU-standpunkt


  Utgangspunktet er å studere hvilke faktorer som hadde betydning for velgernes standpunkt ved folkeavstemningen om norsk EU-medlemskap i 1994. En åpen forskningsstrategi vil være å lete etter egenskaper ved velgerne som kan forklare forskjeller i EU-standpunkt. I kvantitative undersøkelser kan det være mer fruktbart å avlede problemstillinger fra ett eller flere teoretiske perspektiver, slik som valgforskernes skillelinjemodell og Johan Galtungs teori om sosiale posisjoner.


  Skillelinjene er basert på historisk nedfelte motsetninger i det norske samfunnet og var utgangspunktet for dannelsen av de norske politiske partiene (Aardal & Valen, 1995). Rokkan (1987) skilte mellom fem grunnleggende skillelinjer i moderne norsk politisk historie. Den første er den territorielle motsetningen mellom sentrum, hovedstadsområdet og de geografiske utkantene, eller periferien. Den sosiokulturelle skillelinjen går mellom by og land, Side 30mellom en europeisk og en nasjonal kultur. Den tredje konfliktlinjen består av den religiøse motsetningen mellom sekulariserte bysamfunn og ortodoks lutheranisme i landdistriktene i Sør- og Vest-Norge. De to resterende konfliktene er økonomiske. Den viktigste er konflikten mellom arbeid og kapital, grunnlaget for høyre–venstre-aksen i norsk politikk. Den andre er konflikten i varemarkedet mellom primærnæringene på den ene siden og forbrukerne på den andre siden. Spørsmålet er om disse skillelinjene har relevans også i EU-saken. Allerede i 1960-årene hevdet Rokkan at nasjonale kriser og avgjørelser i viktige utenrikspolitiske saker kunne aktivere selv sovende skillelinjer.


  Galtungs (1964) teori er basert på ideen om ressursforskjeller mellom det sosiale og geografiske sentrum og periferien. Rundt et sentrum av sentrale beslutningstakere finnes det sirkler av stadig mer perifere sosiale posisjoner. I sentrum finnes de posisjonene som er mest belønnet, både materielt og symbolsk, mens periferien utgjøres av de minst ønskverdige posisjonene. Denne abstrakte sentrum–periferi-dimensjonen måles ved at en summerer individers posisjoner på åtte variabler: kjønn, alder, utdanning, inntekt, befolkningstetthet, region, yrke og næring. Hver av disse deles inn i en lav status, som gis verdien 0, og en høy status, som gis verdien 1. Et individs sosiale posisjon blir derfor antall høystatuser på de åtte indikatorene. Dette gir en indeks som går fra 0 (periferien) til 8 (sentrum). Verken skillelinjemodellen eller Galtungs teori er spesielt koblet til EU-saken. Skillelinjemodellen var ment å skulle forklare framveksten av et flerdimensjonalt partisystem, og Galtungs modell var knyttet til holdninger i utenrikspolitiske spørsmål generelt. En gjennomgang av tidligere forskning om holdninger til EU vil kunne gi både teoretiske koblinger og empiriske funn som kan være nyttige utgangspunkter i vår analyse. Eksempler på tidligere forskning som det er naturlig å gå gjennom, er en bok om hver av de to folkeavstemningene om EU i 1972 (Gleditsch & Hellevik, 1977) og 1994 (Valen & Jenssen, 1995). I den første boka finnes blant annet en påvisning av at holdningene er nær knyttet til Galtungs sentrum–periferi-akse. I den andre boka knyttes begge de teoretiske perspektivene til velgernes standpunkter i EU-saken.


  Det neste trinnet er å formulere detaljerte problemstillinger. De to perspektivene er delvis overlappende, og dette går fram av påstandene (hypotesene) under:


  Side 31• Menn stemte oftere ja til EU-medlemskap enn kvinner (sosial posisjon).


  • Middelaldrende stemte oftere ja enn de unge og de eldre (sosial posisjon).


  • De med høy utdanning stemte oftere for EU-medlemskap enn de med lav utdanning (sosial posisjon).


  • Selvstendig næringsdrivende og høyere funksjonærer stemte oftere ja enn arbeidere og lavere funksjonærer (begge perspektiver).


  • Velgere med tilknytning til primærnæringene stemte oftere nei enn de andre yrkesgruppene (begge perspektiver).


  • Velgere i sentrale områder stemte oftere ja enn velgere i mindre sentrale områder av landet (begge perspektiver).


  De tre første hypotesene følger av Galtungs teori, og de resterende er i samsvar med begge perspektiver. Hypotesene kan også samles i et diagram eller en modell der pilene går fra bakgrunnsvariablene til EU-standpunkt. Dette illustrerer at bakgrunnsvariablene kan tenkes å ha betydning for forskjeller i EU-standpunkt. Slike modeller er nyttige fordi de på en lettfattelig måte kan framstille hensikten med en undersøkelse. De kan også brukes til å strukturere teoretiske resonnementer, eller sammenfatte perspektiver i andre undersøkelser.


  
    [image: ] 

    Figur 1.5 Et diagram som illustrerer problemstillingene

  


  Forskningsstrategi, design og datakilde


  Valgforskning baseres i stor grad på store kvantitative intervjuundersøkelser, oftest basert på et tverrsnittsdesign. Siden folkeavstemningen i 1994 er en historisk hendelse, bør dataene være samlet inn så nær opp til folkeavstemningen som mulig for å eliminere feilkilder som kan skyldes dårlig hukommelse. Dette Side 32taler for bruk av foreliggende data. Et mulig valg er data fra undersøkelsen Statistisk sentralbyrå utførte på oppdrag fra en gruppe norske forskere, som et ledd i et nordisk prosjekt, der også forskere fra Sverige og Finland deltok (Jenssen, Pesonen & Gilljam (Red.), 1998). Undersøkelsen omfattet blant annet personlige intervjuer med over 3000 personer før folkeavstemningen og telefonintervjuer like etter for å få fastslått hva den enkelte faktisk hadde stemt.


  Dataanalyse og presentasjon av resultater


  Dataanalysen består av to trinn: tilrettelegging av dataene for analyse og selve dataanalysen. I tillegg er det viktig å finne en oversiktlig måte å presentere resultatene på. Når variablene skal tilrettelegges for analyse, må det også tas hensyn til valg av analyseteknikk, i vårt tilfelle tabellanalyse. La oss først se på EU-standpunkt, det fenomenet som skal forklares. Dette gir den avhengige variabelen i analysen. I datasettet finnes en variabel med verdiene ja, nei, stemte ikke, opplysning mangler, som er basert på et spørsmål i telefonintervjuet like etter folkeavstemningen. Denne variabelen kunne brukes med alle fire verdiene, men siden hovedinteressen knytter seg til de to første kategoriene, forenkler vi variabelen.


  Deretter ser vi på forklaringsvariablene eller de uavhengige variablene i undersøkelsen. Kjønn trenger ingen bearbeiding, mens alder er målt i antall år.2 I enkelte analyseteknikker er dette gunstig, men i tabellanalyse må alder deles i et lite antall alderskategorier. I Galtungs modell slås de unge og de eldre sammen i én kategori, og de middelaldrende i én. Også utdanning er tredelt; grunnskole, gymnas og universitetsnivå. Når det gjelder yrke, er det skilt mellom arbeidere, lavere og høyere funksjonærer, selvstendige, bønder og de som ikke har et lønnet yrke. Disse kategoriene dekker både skillelinjemodellen og Galtungs teori. Begge modeller har også en geografisk dimensjon, men det er flere muligheter for en konkret avgrensning i regioner.


  Dataanalysen består i å få fram tallmateriale som kan belyse hypotesene våre uten overflødig informasjon. Det vil si tabeller der EU-standpunkt er tabulert etter hver av forklaringsfaktorene. I tabell 1.2 er dette gjort for kjønn. Det var et flertall for medlemskap blant menn (55 prosent stemte ja), mens det var et tilsvarende flertall mot EU-medlemskap blant kvinner (44 prosent stemte ja). Dette gir en prosentdifferanse på 55 – 44 = 11. Differansen er ikke særlig stor, men siden menn var mest positive til EU-medlemskap, stemmer tallene overens med hypotesen basert på Galtungs sentrum–periferi-perspektiv.


  
    Tabell 1.2 EU-standpunkt etter kjønn, prosenttall


    
      
        

        

        
      

      
        
          	
            EU-standpunkt

          

          	
            Kvinner

          

          	
            Menn

          
        

      

      
        
          	
            Ja

          

          	
            44

          

          	
            55

          
        


        
          	
            Nei

          

          	
            57

          

          	
            45

          
        


        
          	
            Sum

          

          	
            101

          

          	
            100

          
        


        
          	
            (n)

          

          	
            (1201)

          

          	
            (1226)

          
        

      
    

  


  Tabellen er basert på et utvalg av norske velgere, mens vi er interessert i resultater som gjelder for alle norske velgere i 1994. Kan en si at kjønnsforskjellen i stemmegivning i utvalget også gjelder generelt? Svaret er i dette tilfellet ja, men å kunne vise dette krever kjennskap til teknikker for statistisk generalisering, som blir gjennomgått først senere i boka.


  
    Tabell 1.3 Oppsummering av tabellanalysen


    
      
        

        

        

        
      

      
        
          	
            Kjønn

          

          	
            Ja %

          

          	
            Yrke

          

          	
            Ja %

          
        


        
          	
            Kvinner

          

          	
            44

          

          	
            Arbeider

          

          	
            48

          
        


        
          	
            Menn

          

          	
            55

          

          	
            Lavere funksjonær

          

          	
            51

          
        


        
          	
            Alder

          

          	
            Høyere funksjonær

          

          	
            67

          
        


        
          	
            18–29

          

          	
            45

          

          	
            Selvstendig

          

          	
            62

          
        


        
          	
            30–60

          

          	
            52

          

          	
            Primær

          

          	
            12

          
        


        
          	
            61–90

          

          	
            48

          

          	
            Andre

          

          	
            42

          
        


        
          	
            Utdanning

          

          	
            Region

          
        


        
          	
            Grunnskole

          

          	
            43

          

          	
            Nord

          

          	
            30

          
        


        
          	
            Gymnas

          

          	
            51

          

          	
            Sør, Vest, Indre Øst

          

          	
            48

          
        


        
          	
            Universitet

          

          	
            58

          

          	
            Oslo-området

          

          	
            64

          
        

      
    

  


  Side 34På samme måte kan vi lage tabeller for hver av de andre forklaringsvariablene. I tabell 1.3 er prosenten som stemte ja, gjengitt fra fem slike tabeller. La oss kort oppsummere resultatene: De middelaldrende (30–60 år) var mest tilbøyelige til å stemme ja, men forskjellene mellom aldersgruppene var heller små. Ja-prosenten økte jevnt med utdanningsnivå fra 43 prosent for de med grunnskole til 58 prosent for de med utdanning på universitetsnivå. Blant yrkesgruppene var bøndene de mest negative (12 prosent stemte ja), og på toppen finner vi de selvstendige (62 prosent) og de høyere funksjonærene (67 prosent). De regionale forskjellene er som ventet klare. Mens ja-prosenten var på 64 i Oslo-området, var den på bare 30 i Nord-Norge.


  Galtung benyttet sin indeks for sosial posisjon til å representere sentrum–periferi-dimensjonen. La oss se på hvordan denne sammenhengen ser ut, ved hjelp av figur 1.6. Figuren viser oppsiktsvekkende sosiale forskjeller i EU-standpunkt. Under 30 prosent stemte ja i periferien, mens rundt 80 prosent stemte ja i det sosiale sentrum. På hver og en av variablene var forskjellene ikke så store, men figuren er et eksempel på ordtaket om at mange bekker små gjør en stor å. De små forskjellene for hver enkelt variabel summeres til en stor sosial kløft, som illustreres utmerket av figuren. Avslutningsvis kan det nevnes at en slik sosial kløft ikke er unik for Norge, men et tilsvarende mønster finnes også i Sverige og Finland (Ringdal & Valen, 1998, s. 189).


  
    [image: ] 

    Figur 1.6 Prosent «Ja» til EU-medlemskap i 1994 etter sosial posisjon

  


  Side 35Funnene og det teoretiske utgangspunktet


  Tabellanalysen viser at resultatene for kjønn, alder, utdanning, region og yrke er i samsvar med Galtungs perspektiv, selv om flere av forskjellene for hver variabel er små. Figuren viser imidlertid et klart samsvar med forventningene ut fra Galtungs modell. Sammenlikner en med tidligere forskning, ble tilsvarende sentrum–periferi-forskjeller observert også for folkeavstemningen i 1972. Forskjellen mellom menn og kvinner er imidlertid et nytt trekk ved folkeavstemningen i 1994.


  Når det gjelder skillelinjemodellen, er det samsvar for region, men for konflikten mellom arbeid og kapital er utfallet mer uklart. Høyere funksjonærer var for eksempel minst like positive til EU-medlemskap som selvstendige. En annen mulighet ville vært å slå de to kategoriene sammen fordi de enten eier eller kontrollerer bedriftene og statsapparatet. I så fall er resultatene i samsvar med hypotesen. For konflikten i varemarkedet er saken klar: Bøndene var klart de minst positive til EU-medlemskap.


  Begge modeller gir hypoteser eller prediksjoner som stemmer med virkeligheten. Galtungs modell fanger også inn kjønnsforskjellen og kommer vel totalt sett best ut. Den situasjonen vi nå står overfor, er ganske vanlig. Funnenes tendens støtter begge teoretiske utgangspunkter, men sammenhengene for hver variabel er ikke sterke. Det er derfor en vurderingssak om empirien kan sies å ha bekreftet hypotesene våre eller ikke. Like vanskelig er det å velge mellom de to perspektivene. Moralen er at vi ofte ikke er i stand til å forkaste eller velge klart mellom teoretiske perspektiver. Disse er mest nyttige som utgangspunkt for formulering av problemstillinger og gir en samlende ramme rundt prosjektet. Bruk av teoretiske perspektiver kan også gjøre et prosjekt mer generelt interessant. Vi har ikke bare bidratt med kunnskap om EU-saken, men også om de to teorienes relevans for politiske stridsspørsmål.


  Side 36Begreper


  Case: Analyseenhet i casestudier og komparative studier med få enheter (individer, familier, organisasjoner, land).


  Datainnsamlingsteknikker: Omfatter spørreundersøkelser, dybdeintervju og observasjon.


  Design: Et design eller et forskningsopplegg er en grov skisse til hvordan en konkret undersøkelse skal utformes.


  Dybdeintervju (samtaleintervju): En lite standardisert og fleksibel intervjuteknikk som brukes i kvalitative forskningsopplegg.


  Enheter (forskningsobjekter): De analyseenheter som studeres i en undersøkelse (individer, familier, organisasjoner, land).


  Feltobservasjon: Innsamling av data i felten ved hjelp av deltakende observasjon og andre datainnsamlingsteknikker.


  Hypotese: En påstand som direkte eller indirekte gjelder saksforhold i virkeligheten.


  Problemstilling (forskningsspørsmål): Er utgangspunkt for vitenskapelige undersøkelser og kan formes som spørsmål eller som hypoteser.


  Spørreundersøkelse («survey»): En systematisk og strukturert utspørring av et (stort) utvalg personer om et hvilket som helst tema.


  Talldata (kvantitative data): Registreres som tall, oftest fra kvantitative datainnsamlingsteknikker.


  Tekstdata (kvalitative data): Tekstdata omfatter kvalitative data fra dybdeintervjuer, spørreundersøkelser, feltnotater, medieinnhold og dokumenter.


  Variabler: Enhetene (forskningsobjektene) beskrives ved hjelp av variabler. Hvis enhetene er mennesker, er kjønn, utdanning, yrke eksempler på variabler. Hver variabel har et sett verdier, for eksempel har kjønn verdiene mann og kvinne.


  Tilleggslitteratur


  Firebaugh, G. (2008). Seven rules for sociological research. Princeton, New Jersey: Princeton University Press (kap. 1).

